*****

ΚΑΝΟΝΙΣΜΟΣ (ΕΟΚ) αριθ. 3921/87 ΤΗΣ ΕΠΙΤΡΟΠΗΣ

της 21ης Δεκεμβρίου 1987

που προσδιορίζει την προκαθορισμένη τιμή των μη μεταποιημένων κορινθιακών σταφίδων συγκομιδής 1985 που προορίζονται για την παρασκευή ορισμένων καρυκευμάτων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως της αγοράς των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 1928/87 (2), και ιδίως το άρθρο 8 παράγραφος 8,

τον κανονισμό (ΕΟΚ) αριθ. 1277/84 του Συμβουλίου της 8ης Μαΐου 1984 για τον καθορισμό των γενικών κανόνων του καθεστώτος ενισχύσεως στην παραγωγή στον τομέα των μεταποιημένων οπωροκηπευτικών (3), και ιδίως το άρθρο 6 παράγραφος 1,

Εκτιμώντας:

ότι, σύμφωνα με το άρθρο 6 παράγραφος 2 του κανονισμού (ΕΟΚ) αριθ. 626/85 της Επιτροπής της 12ης Μαρτίου 1985 σχετικά με την αγορά, πώληση και αποθεματοποίηση από τους οργανισμούς αποθεματοποίησης μη μεταποιημένων σταφίδων και ξηρών σύκων (4), όπως τροποποιήθηκε τελευταία από τον κανονισμό (ΕΟΚ) αριθ. 344/86 (5), τα προϊόντα αυτά, τα οποία προορίζονται για ειδικές χρήσεις που πρέπει να προσδιοριστούν, πωλούνται σε προκαθορισμένες τιμές ή μέσω διαγωνισμού·

ότι ο κανονισμός (ΕΟΚ) αριθ. 682/86 της Επιτροπής της 4ης Μαρτίου 1986 σχετικά με την πώληση, από τους οργανισμούς αποθεματοποίησης, μη μεταποιημένων σταφίδων για την παρασκευή ορισμένων καρυκευμάτων (6) προβλέπει ότι ορισμένες ποσότητες σταφίδων μπορούν να πωληθούν στους ενδιαφερόμενους φορείς σε προκαθορισμένη τιμή·

ότι πρέπει, αφενός, να προκαθορισθεί η τιμή σε επίπεδο που να λαμβάνει υπόψη τις τιμές των άλλων παρόμοιων πρώτων υλών που χρησιμοποιούνται για τον ίδιο σκοπό και, αφετέρου, να καθορισθεί το ποσό της εγγύησης που αποσκοπεί να εξασφαλίσει τη μεταποίηση της πρώτης ύλης·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι ελληνικοί οργανισμοί αποθεματοποίησης που απαριθμούνται στο παράρτημα προβαίνουν στην πώληση 142 τόνων, κατ' ανώτατο όριο, κορινθιακής σταφίδας συγκομιδής 1985 σύμφωνα με τις διατάξεις των κανονισμών (ΕΟΚ) αριθ. 626/85 και (ΕΟΚ) αριθ. 628/86, σε τιμή 35 ECU ανά 100 χιλιόγραμμα καθαρού βάρους.

2. Η εγγύηση μεταποίησης που αναφέρεται στο άρθρο 2 παράγραφος 2 του κανονισμού (ΕΟΚ) αριθ. 682/86 καθορίζεται σε 43 ECU ανά 100 χιλιόγραμμα καθαρού βάρους.

Άρθρο 2

1. Οι αιτήσεις αγοράς πρέπει να υποβάλλονται γραπτώς σε κάθε ελληνικό οργανισμό αποθεματοποίησης, στην έδρα της ΥΔΑΓΕΠ, Αχαρνών 241, Αθήνα.

2. Οι ενδιαφερόμενοι μπορούν να λάβουν τις πληροφορίες σχετικά με τις ποσότητες και τους τόπους αποθεματοποίησης, στις διευθύνσεις που αναφέρονται στο παράρτημα.

Άρθρο 3

1. Η αρμόδια αρχή φροντίζει ώστε να μην ξεπεραστεί η ποσότητα που προβλέπεται στο άρθρο 1 παράγραφος 1.

2. Οι οργανισμοί αποθεματοποίησης πληροφορούν, κάθε μέρα, την αρμόδια αρχή σχετικά με τις αιτήσεις και τις ποσότητες που θεωρούνται παραδεκτές κατ' εφαρμογή του άρθρου 8 παράγραφος 1 του κανονισμού (ΕΟΚ) αριθ. 626/85. Για το σκοπό αυτό, η εν λόγω αρχή εγκρίνει τις αιτήσεις αγοράς πριν από την αποδοχή τους.

3. Αν οι αιτήσεις αγοράς υπερβαίνουν την ποσότητα που αναφέρεται στο άρθρο 1 παράγραφος 1, η αρμόδια αρχή κατανέμει τις διαθέσιμες ποσότητες με κλήρο.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Δεκεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 49 της 27. 2. 1986, σ. 1.

(2) ΕΕ αριθ. L 183 της 3. 7. 1987, σ. 32.

(3) ΕΕ αριθ. L 123 της 9. 5. 1984, σ. 25.

(4) ΕΕ αριθ. L 72 της 13. 3. 1985, σ. 7.

(5) ΕΕ αριθ. L 41 της 18. 2. 1986, σ. 15.

(6) ΕΕ αριθ. L 62 της 5. 3. 1986, σ. 8.

ΠΑΡΑΡΤΗΜΑ

Κατάλογος των οργανισμών αποθεματοποίησης που αναφέρονται στο άρθρο 1

1. ΑΣΟ, Μαιζώνος 241, Πάτρα, Ελλάδα.

2. Παναιγιάλειος Ένωσις Συνεταιρισμών, Αίγιο, Ελλάδα.

3. Ένωσις Γεωργικών Συνεταιρισμών Ζακύνθου, Ζάκυνθος, Ελλάδα.

4. Ένωσις Γεωργικών Συνεταιρισμών, Ολυμπία Ηλείας, Πύργος, Ελλάδα.

5. Κεντρική συνεταιριστική ένωση προστασίας γεωργικών προϊόντων νομού Μεσσηνίας, Καλαμάτα, Ελλάδα.